વાદી સમાજના આગેવાન ગોરખનાથ વાદીએ જણાવ્યું હતું કે, અમારું કામ છોકરા પકડવાનું નહીં પણ સાપ પકડવાનું છે. અમારા પોતાના ઘરમાં સાત સાત આઠ-આઠ છોકરા છે, એમાં અમે બીજાના છોકરા ચોરીને એમને શું ખવડાવીએ? હવે અમારી પાસે રોજગારી નથી, કોઇને હવે સાપ વીંછીના ખેલ જોવામાં ખાસ રસ નથી અને સરકારી પ્રતિબંધ પછી અમારે સાપ પણ ખોટો વાપરવો પડે છે, ત્યારે આવી ઘટનાઓ બને તો દિવસના જે સો-બસો કમાતા હોય એ પણ ન મળે. અમારી પાસે રહેણાંક ન હોવાથી કોઇ ભરણ નથી હોતું કે, અનાજ અને સામગ્રી પડી હોય તેથી આજે આવેલા લોકોમાંથી ઘણા એવા છે, જેમના ઘરમાં એક દિવસનું ખાવાનું નથી બનતું. આ લોકોને આજીવિકા માટે જો સાપ પકડવાનું લાઇસન્સ આપવામાં આવે તો ઘણી મદદ મળી રહે અને તેમની કળાનો યોગ્ય ઉપયોગ થઇ શકે. આ બાબતે તેઓ મંગળવારે રાજ્ય સરકારને આવેદન આપવાના અને મુલાકાત કરવાના છે. સોમવારે રચાયેલી મૌન માનવ સાંકળને રાહદારીઓ સહિતના લોકોએ હકારાત્મક પ્રતિસાદ આપ્યો હતો. આ પ્રસંગે વીએસએસએમના પ્રમુખ માધવ રામાનુજ હાજર રહ્યા હતાં.